สึนามิเล็กซัดฝั่งญี่ปุ่นหลังเกิดแผ่นดินไหว 7 ริกเตอร์
เกิดแผ่นดินไหววัดความรุนแรงได้ขนาด 7 ตามมาตราริกเตอร์ บริเวณชายฝั่งทะเลด้านตะวันตกเฉียงใต้ของญี่ปุ่น ที่เกาะนากาโนชิมา เขตคาโกชิมา ในระดับความลึกประมาณ 10 กิโลเมตร
14 พ.ย. 2558

ผู้สื่อข่าวรายงานว่า เกิดแผ่นดินไหววัดความรุนแรงได้ขนาด 7 ตามมาตราริกเตอร์ บริเวณชายฝั่งทะเลด้านตะวันตกเฉียงใต้ของญี่ปุ่น ที่เกาะนากาโนชิมา เขตคาโกชิมา ในระดับความลึกประมาณ 10 กิโลเมตร
สำนักงานอุตุนิยมวิทยาญี่ปุ่น ออกประกาศเตือนสึนามิ และออกคำแนะนำให้ประชาชนที่อยู่ในทะเลใกล้จุดศูนย์กลางแผ่นดินไหว รีบเดินทางขึ้นฝั่ง และประชาชนที่อาศัยอยู่ตามแนวชายฝั่ง ให้รีบออกจากพื้นที่โดยเร็ว อย่าออกสู่ทะเล หรือเข้าใกล้ชายฝั่ง จนกว่าจะมีประกาศความปลอดภัย
ขณะที่สื่อทางการญี่ปุ่น รายงานโดยอ้างเจ้าหน้าที่ท้องถิ่นว่าสังเกตเห็นคลื่นสึนามิขนาดเล็กราว 1 เมตร ตามเกาะต่างๆ หลายแห่ง โดยเจ้าหน้าที่เตือนว่ามีความเป็นไปได้ที่อาจจะมีสึนามิขนาดใหญ่กว่านี้ และเตือนให้ประชาชนอยู่ในภาวะเฝ้าระวัง อย่างไรก็ตาม ยังไม่มีรายงานเกี่ยวกับความเสียหาย หรือมีประชาชนได้รับบาดเจ็บ หรือเสียชีวิต
สำหรับจุดที่เกิดแผ่นดินไหวอยู่ห่างจากเมืองมากูราซากิ 160 กิโลเมตร 5 ปี ที่แล้วเคยเกิดแผ่นดินไหวระดับรุนแรง ส่งผลให้มีผู้เสียชีวิตและสูญหายกว่า 18,000 คน